钦定古今图书集成/理学汇编/文学典/第196卷 > 《上令狐相公诗启》前人
## 钦定古今图书集成/理学汇编/文学典/第196卷 > 《上令狐相公诗启》前人

某启。某初不好文章，徒以仕无他技，强由科试。及有
罪谴，弃之后，自以为废滞潦倒，不复以文字有闻于
人矣。曾不知好事者抉摘刍芜，尘黩尊重。窃承相公
直于廊庙间，道某诗句。昨又面奉教约，令献旧文。战
汗悚踊，惭忝无地。某始自御史府谪官于外，今十馀
年矣。闲诞无事，遂用力于诗章。日益月滋，有诗千馀
首，其间感物寓意，可备蒙瞽之讽，达者有之，词直气
麤，罪戾是惧，固不敢陈露于人，惟杯酒光景，间屡为
小碎篇章，以自吟畅。然以为律体卑庳，格力不扬，苟
无姿态，则陷流俗。常欲得思深语近，韵律调新，属对
无差，而风情自远，然而病未能也。江湘间多有新进
小生，不知天下文有宗主，妄相仿效，而又从而失之，
遂至于支离褊浅之词，皆自目为《元和诗体》。某又与
同门生白居易友善，居易雅能为诗，就中爱驱驾文
字，穷极声韵，或为千言，或为五百言律诗，以相投寄。
小生自审不能有以过之，往往戏排旧韵，别创新词，
名为《次韵相酬》，盖欲以难相挑耳。江湘间为诗者复
相仿效，力或不足，则至于颠倒语言，重复首尾，韵同
意等，不异前篇，亦自目为《元和诗体》。而司文者考变
雅之由，往往归咎于某。尝以为雕虫小事，不足自明。
闻相公记忆累旬已来，实惧粪土之墙，庇以大厦，便
不复摧坏，实为版筑者之误。辄敢撰写古体歌诗一
百首，百韵至两韵律诗又一百首，合为五卷，奉启跪
陈，或希构厦之馀，一赐观览，知小生于章句中栾栌
榱桷之材，尽曾量度，则十馀年之邅回，不为无用矣。
词意琐劣，冒渎尊严，俯仰刑书，不敢逃让。死罪死罪！